आजको अप्डेट वाणिज्य, आपूर्ति तथा उपभोक्ता संरक्षण विभाग बबरमहल, काठमाण्डौ बजारको अध्ययन तथा अन्य कारवाही सम्वन्धी जानकारी २०७६ माघ १९ र २० गते कानूनी कारवाही सम्वन्धी विवरण: वाणिज्य, आपूर्ति तथा उपभोक्ता संरक्षण विभागमा यसअघि नै दराज केमुका विरुद्ध परेको उजुरी र सो का आधारमा भएको अनुगमन, प्रमाण संकलन तथा अनुसन्धानका आधारमा अनुचित व्यापारिक क्रियाकलापको कसूर गरेको देखिएकोले निरीक्षण अधिकृतबाट रु तीन लाख (रु. ३०००००।००) जरिवाना गरिएको छ । साथै टुटफुट भै प्राप्त भएको भनिएका उजुरकर्ताका सामानहरु सातदिनभित्र उपलव्ध गराउन तथा अब आइन्दा कारोवार गर्दा कम्पनीलाई उद्योग विभागबाट दर्ता अनुमति दिँदाका बखतका शर्तहरु पूर्णरुपमा पालना गर्नका लागि निर्देशन समेत दिइएको छ । बजार अध्ययन तथा अनुगमन सम्वन्धमा : वाणिज्य विभागका अधिकृत तथा विज्ञ उपभोक्ताकर्मीसहितको टोलीले गुणस्तर तथा नापतौल विभाग, क्षेत्रीय कार्यालय वीरगंजसँगको समन्वयमा बारा पर्सा कोरिडोरका सिमेन्ट/डण्डीका ४ वटा उद्योग तथा १ वटा डिलरको अनुगमन तथा अध्ययन गर्ने कार्य सम्पन्न गरेको छ । साथै आज २० गते उपत्यकाका खाद्यान्न तथा तरकारी पसल समेत गरी ६ वटा व्यापारिक फर्मको अनुगमन भएको छ । मूलत: लसूनको खुद्रा विक्री मूल्यमा वृद्धि हुनुका कारणहरु बुझ्ने कार्य समेत विभागले गरिरहेको छ ।